

*Второ домашно по Управление на знания*

*Есе на тема:*

*Българската наука - трябва ли да се инвестира в наука в България и какви са ползите за компаниите от сътрудничеството с научни институции?*

*Изготвил: Ния Абрашева, ф.н.:72033, курс: 3,*

*сп.: Информационни системи*

Българската наука е една от ключовите области, с която нашата страна трябва да се гордее. През годините нашите учени са станали известни с най-различни изобретения и открития, които са станали ключови за световното развитие: от първия компютър на Джон Атанасов до лекарствения продукт *Нивалин* на фармаколога Димитър Пасков през 1959г. В днешно време обаче науката в България остава на заден план, което, с течение на времето, е довело до дълбока криза в този сектор.

Един от главните фактори за неглижирането на българската наука е лошата държавна политика. В последните години все по-малко средства се отделят за нови проучвания и заплатите на българските учени са изключително ниски в сравнение с тези на техните чуждестранни колеги, което още повече ги демотивира. Училищната система също не насърчава учениците да се занимават с наука, което поражда у младите хора мисълта, че науката е много трудна и неблагодарна професия. Друго, което ми е направило съществено впечатление, е липсата на популярност в обществото. Медиите много рядко отразяват новите ни постижения в науката и се фокусират повече върху политическите теми.

Необходими са решителни мерки за справяне с кризата като се стимулират младите научни работници. Освен увеличение на заплащането, други важни промени са награждаването на специалистите с високи постижения в научната дейност, социални помощи за всички жени в науката, които са станали майки и намаляването на преподавателските задължения за сметка на изследователската дейност на учените, които предпочитат да се занимават повече с това. Тези реформи биха стимулирали повече млади хора да започнат работа в сферата на науката.

Друго възможно решение на този проблем би било, ако частният бизнес се включи активно със спонсориране на нови научни проекти. Сътрудничеството между бизнеса и науката би било от полза и за двата сектора. От една страна компаниите биха могли да се сдобият с експертно знание и технологии, които да им помогнат да подобрят продуктите, услугите си, производствените процеси и пазарните им възможности. От друга страна, спонсорирането би подпомогнало с финансирането на научни проекти, обновяването на апаратурата и инвентара в лабораториите и наемането на нови научни работници, които биха могли да минат допълнително специализирано обучение.

Ако науката в България се развие, тя би станала разпознаваема и в чужбина, което ще донесе нови международни признания както за нашите изследователи, така и за нашата страна. Възможно е и привличането на чуждестранни инвестиции в сферата на индустрията и науката.

В заключение, един от най-съществените фактори, които определят икономическото развитие на една държава, е нейната наука. Научните изследвания и разработките са ключови за създаването на нови продукти, услуги и производствени процеси, които могат да увеличат конкурентоспособността на компаниите. Инвестирането в науката е съществено за благоденствието на България.